Rusland har allerede svaret igen og meddelt, at to danske diplomater bliver udvist.

Den danske regering er nu klar med sin egen reaktion på det giftangreb i Storbritannien mod en tidligere russisk spion, som Rusland beskyldes for at stå bag.

Det meddeler udenrigsminister Anders Samuelsen (LA).

Konkret vil den danske regering udvise to russiske diplomater.

- Det er en meget alvorlig sag. Det er første gang siden Anden Verdenskrig, at der er sket et angreb med giftgas i Europa. Det er selvsagt fuldstændig uacceptabelt, at et kemisk våben er anvendt i et mordforsøg i en britisk by, siger Anders Samuelsen.

Danmark ikke alene

Udvisningen af de russiske diplomater fra Danmark er langt fra enestående. Mindst 14 EU-lande samt USA, Ukraine og Canada er også med i en fælles koordineret indsats.

USA udviser 60 russiske diplomater og lukker det russiske konsulat i Seattle.

De russiske forklaringer på hændelsen er mere eller mindre fantasifulde Anders Samuelsen

I Europa udviser Tyskland, Frankrig og Polen hver fire russiske diplomater, mens Ukraine smider 13 på porten. Se hele listen i bunden af artiklen.

- Det er et samlet EU, der lægger pres på Rusland, siger Anders Samuelsen.

Rusland udviser danske diplomater

Selvom den russiske ambassade i Danmark har langt flere end to medarbejdere, mener den danske udenrigsminister, at der er tale om et helt ekstraordinært tiltag.

Den russiske udenrigsminister, Sergej Lavrov, meddeler som svar, at Rusland vil besvare sanktionerne med et tilsvarende antal udvisninger.

Ifølge Anders Samuelsen har den danske regering fået at vide, at to danske diplomater vil blive udvist af Rusland.

Socialdemokratiet og Dansk Folkeparti har allerede meldt ud, at de bakker op om regeringens linje.

Ramt af russisk nervegift

Udmeldingen fra den danske regering kommer efter, at EU i sidste uge besluttede at hjemkalde en fælles EU-ambassadør i Moskva.

Fredag fortalte statsminister Lars Løkke Rasmussen, at regeringen ville bruge weekenden på at tænke over danske reaktioner på giftangrebet. Det er de overvejelser, som nu udmønter sig i konkrete tiltag.

Årsagen til reaktionerne er et giftangreb, der ramte den tidligere russiske dobbeltagent Sergej Skripal og hans 33-årige datter den 4. marts.

De blev fundet bevidstløse på en bænk uden for et indkøbscenter i den sydengelske by Salisbury, og siden har de begge været indlagt i kritisk tilstand.

De britiske myndigheder har konkluderet, at de to er blevet forgiftet med den farlige nervegift Novichok.

Beskylder Rusland for at stå bag

Nervegassen er oprindeligt udviklet af det russiske militær, og Storbritanniens premierminister, Theresa May, mener, at Rusland højst sandsynligt er ansvarlig.

Beskyldningen er dog blevet pure afvist af russerne, som kalder anklagerne for ”et cirkus”.

Anders Samuelsen siger på pressemødet mandag, at Rusland må ændre kurs, hvis forholdet til særligt de europæiske lande og USA skal forbedres.

Han deler Storbritanniens opfattelse af, at Rusland formentlig står bag angrebet.

- De russiske forklaringer på hændelsen er mere eller mindre fantasifulde. Flere af dem er selvmodsigende, og de har formentlig primært sigte på at udlægge røgslør og så tvivl, siger Anders Samuelsen.

Storbritannien udviste tidligere på måneden 23 russiske diplomater, men Rusland fulgte op kort tid efter med en udvisning af et tilsvarende antal britiske diplomater.

Skripal var dobbeltagent

Det er Sergej Skripals fortid, der har fået flere til at spekulere i, at Rusland står bag.

Den 66-årige russer var tidligere oberst i den russiske efterretningstjeneste GRU. Men i 2006 blev han idømt 13 års fængsel for at have spioneret for den britiske efterretningstjeneste MI6.

Ifølge anklagerne havde han i 1990’erne forsynet briterne med navne på russiske agenter rundt omkring i Europa. Til gengæld var han blevet betalt 100.000 dollars (omkring 600.000 kroner).

Sergej Skripal blev sendt i en fangelejr, men han kom ikke til at afsone hele sin dom. I 2010 kom han til England som del af en storstilet fangeudveksling. Herefter slog han sig ned i Salisbury, hvor han købte et rækkehus.

Disse lande udviser også russiske diplomater

Her kan du se, hvilke lande der også udviser russiske diplomater.